LABoral acogerá en octubre un nuevo festival dedicado a la realidad virtual
#000000
Los asturianos somos feos. A tan fondera conclusión llegó depués d’unos díes d’estancia un pijipi barcelonés que pasó una tarde per casa esti veranu. Igual, como venía de la mano del Tinder y d’una roxa escocesa que tenemos adoptada –y ye un auténticu imán pa toa mena de xente líquido– a casa de la paisana asturfinlandesa cola que comparto quintana, nun concebía la rara posibilidá d’un autóctonu na sala. O yera faltosu, que tampoco lo paecía. Pela cueta, víase-y educáu: falaba seliquino, nesi español mal llamáu neutru que sal na tele, tan dificil d’oyer al natural ente la plebe, y sacante la mentada ayalga tampoco nun lu oyí dicir tochura dala. Cenciellamente, xulgaba la nuestra apariencia como quien xulga un paisaxe o una cai céntrica, y naide tamos llibres d’esi tipu pensamientos cuando facemos turismu per países llonxanos y contemplamos desfilar xente de rasgos exóticos, pensando inevitablemente no muncho o poco que nos pon. L’únicu error éticu foi esi, que’l xuiciu yera negativu y los indíxenes, a diferencia de los paisaxes qu’habitamos y les cais peles que desfilamos, tenemos un corazonín, aparte de ciertu nivel d’autoestima siempre nel cantu’l precipiciu, que fai como más elegante’l callalo en presencia.
#000003
Falaba seliquino, nesi español mal llamáu neutru que sal na tele, tan dificil d’oyer al natural ente la plebe
#000004
Al fin y al cabu, ye verdá que somos feos. Bellos paisajes, feas gentes tuvo escrito un tiempu nuna muria a la entrada Llanes, y a mi facíame muncha gracia, yá que carecía d’una incipiente Llaniscofobia y entendíalo más referío a la fealdá moral qu’a la física. Somos evidentemente más feos que’l paisaxe, y esta condición va revelándosenos según avieyamos y vamos perdiendo la guapura inocente de los venti años mientres que’l monte, d’añu n’añu, anova y retueya. Sicasí, la nuestra fealdá, la de la poblacion asturiano, nel casu de ser cierta como too indica, nun me paez que seya namás cosa de xenética: acordies colos patrones clásicos, la guapura ye un atributu de la mocedá, y da la casualidá de qu’esto ye precisamente lo que non abonda n’Asturies, onde se siguen batiendo récords cada añu. Faise dificil pensar que los 224 mayores de 65 años qu’hai per cada 100 menores de 16 (cuasi’l doble que la media estatal, yá alta de por sí), por mui sano que vivan n’aldea y a pesar d’esa serenidá y plenitú que desprenden munches vieyeres y compensen con muncho les engurries, puea equilibrar, nel campu de la guapura humano tal como la pue concebir un urbanícola babilonés, tanta falta de carne nuevo y llozano de lo que sal nos anuncios.
#000005
Cartel histórico de Sidra El Gaitero.
#000006